'Eiendomsagent' gesoek vir bedrog | Maroela Media
'n Vrou van Mpumalanga word deur die polisie en die Valke se ondersoekspan vir handelsmisdaad gesoek nadat sy spoorloos verdwyn het toe sy verlede jaar op borgtog vrygelaat is.
Die verdagte, Annica van Staden (46), is aanvanklik in Augustus 2019 in Protea Glen in Soweto in hegtenis geneem nadat sy eiendomme aan mense verkoop het wat nooit te koop was nie. Volgens 'n verklaring deur die polisie het sy versuim om in November in die hof te verskyn en is sy sedertdien op vrye voet.
Volgens kapt. Dineo Sekgotodi, polisiewoordvoerder, het Van Staden tussen Oktober 2014 en Julie 2015 'n geregistreerde onderneming met die naam Housing First Property in Mpumalanga gehad. Haar modus operandi was om teruggenome huise, private eiendomme asook Herbou- en Ontwikkelingsprogram (HOP)-huise in Middelburg, Witbank, Secunda en Kriel te verkoop.
Dié eiendomme was glo nie te koop toe sy dit aan kliënte verkoop het nie.
'n Saak van bedrog is by die polisie in Middelburg aanhangig gemaak.
Nadat sy in 2019 vasgetrek is, was die saak tot November verlede jaar uitgestel en sy is toe op borgtog vrygelaat. Sy het egter nooit weer in die hof verskyn nie en 'n lasbrief vir haar inhegtenisneming is deur die hof uitgereik. Daar is nog 'n uitstaande saak van bedrog teen haar in Orange Farm in Nelspruit.
Enigeen wat weet waar Van Staden haar bevind, word versoek om lt.kol. Hanlie Coetser van die Valke te kontak by 082 303 9881 of die polisie te skakel by 068 466 9873/072 329 9315.
Plaas 'n foto van haar. Niemand weet hoe sy lyk nie.
Hoe is daar huislenings toegestaan maar daar was nie huise nie?! Die bank stuur mos eers 'n waardeerder na die huis toe voordat 'n lening toegestaan word, dan nie?